

**СЛУЖБЕНИ ГЛАСНИК**

**ОПШТИНЕ БАТОЧИНА**

|  |  |
| --- | --- |
| **БАТОЧИНА**  24.12.2024. године | **ГОДИНА 2024.**  БРОЈ 32. |

**ОПШТИНСКИО ВЕЋЕ ОПШТИНЕ БАТОЧИНА**

На основу члана 54а Закона о буџетском систему („Сл. гласник РС“, бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017, 95/2018, 31/2019, 72/2019, 149/2020, 118/2021, 138/2022, 118/2021 – др. закон и 92/2023), члана 46. Закона о локалној самоуправи („Службени гласник РС“, бр. 129/2007, 83/2014 – др. закон, 101/2016 – др. закон, 47/2018, 111/2021 – др. закон), члана 29. Уредбе о капиталним пројектима („Службени гласник РС“, бр. 79/2023), члана 64. Статута општине Баточина („Сл. гласник општине Баточина“, број 9/19) и члана 60. Пословника о раду Општинског већа општине Баточина („Сл. гласник општине Баточина“, бр. 33/21), Општинско веће општине Баточина, на седници одржаној дана 24.12.2024. године, донело је:

**ОДЛУКУ**

**о образовању и начину рада Локалне комисије за капиталне инвестиције општине Баточина**

**Члан 1.**

Образује се Локална комисија за капиталне инвестиције општине Баточина (у даљем тексту: Локална комисија), у следећем саставу:

1. Марија Митрашиновић, председница Скупштине општине Баточина,
2. Дејан Аранђеловић, председник општине Баточина,
3. Нина Јевтић, начелница Општинске управе општине Баточина.

За председника Локалне комисије одређује се Дејан Аранђеловић, председник општине Баточина.

За секретара Локалне комисије одређује се Драгиша Ђуричковић, начелник Одељења за општу управу, људске ресурсе и послове органа општине Општинске управе општине Баточина.

**Члан 2.**

Локална комисија је радно тело општине Баточина, које сагледава локалне капиталне пројекте у контексту њиховог значаја за економски развој, оцењује, рангира и врши селекцију локалних капиталних пројеката, предлаже њихово укључивање у буџет и обавља друге послове у складу са Уредбом о капиталним пројектима („Службени гласник Републике Србије“, број 79/2023, у даљем тексту: Уредба).

Надлежност Локалне комисије односи се на локалне капиталне пројекте дефинисане чланом 4. ставом 4. тачком 3) Уредбе.

Локални капитални пројекти из става 2. овог члана јесу капитални пројекти који се финансирају или суфинансирају из буџета општине и чији процењени трошкови износе преко 2.000.000 евра у динарској противвредности (у даљем тексту: локални капитални пројекти).

**Члан 3.**

Комисија обавља послове и надлежности комисије утврђене Уредбом, осим послова и надлежности за које је одредбама ове уредбе изричито прописано да их обавља искључиво републичка Комисија за капиталне инвестиције.

Локална комисија обавља следеће послове:

* врши потврду усклађености локалног капиталног пројекта са планским документима у смислу закона којим се уређује плански систем;
* усваја листу пројеката у припреми и листу припремљених пројеката;
* врши рангирање локалних капиталних пројеката на основу:

а) усклађености капиталног пројекта са планским документима у смислу закона којим се уређује плански систем,

б) степена припремљености,

* осигурава усклађеност између различитих извора финансирања у фазама припреме и реализације пројекта;
* доноси закључак о корекцији пројекта на основу измењеног плана реализације, односно доноси закључак о спровођењу рационализације локалног капиталног пројекта;
* сагледава завршне извештаје о спроведеним локалним капиталним пројектима;
* сачињава записнике о свом раду;

**Члан 4.**

Административне и стручно - техничке послове Комисије обавља Одељење надлежно за послове финансија Општинске управе општине Баточина.

**Члан 5.**

У погледу локалних капиталних пројеката, Локална комисија у вршењу својих послова и надлежности поступа у свему у складу са одредбама Уредбе, као и у складу са одредбама правилника донетих на основу Уредбе.

За локалне капиталне пројекте, Локална комисија је у обавези да на сваких шест месеци достави Министарству финансија извештај о раду који садржи основне податке о капиталним пројектима из њихове надлежности, а нарочито:

* усвојену листу пројеката у припреми;
* усвојену листу припремљених пројеката;
* закључке о корекцији пројеката на основу измењених планова реализације, односно закључке о спровођењу рационализације капиталних пројеката.

**Члан 6.**

Локална комисија ради и одлучује на седницама.

Председник, чланови, као и секретар за свој рад у Локалној комисији не примају накнаду.

Локална комисија доноси пословник о раду, којим ближе уређује начин свог рада и одлучивања.

**Члан 7.**

Даном ступања на снагу ове Одлуке, престаје да важи Решење о образовању Комисије за капиталне инвестиције број: 020-640/24-III од 10.06.2024. године („Службени гласник општине Баточина“, бр.17/24)

**Члан 8.**

Ова одлука ступа на снагу наредног дана од дана објављивања у „Службеном гласнику општине Баточина“.

**ОПШТИНСКО ВЕЋЕ ОПШТИНЕ БАТОЧИНА**

**Број: 020-1200/24-III од 24.12.2024. године**

**ПРЕДСЕДНИК**

**ОПШТИНСКОГВЕЋА**

**Дејан Аранђеловић**

На основу члана 64. Статута општине Баточина („Службени гласник општине Баточина“, бр. 9/19) и члана 60. Пословника о раду Општинског већа општине Баточина („Службени гласник општине Баточина“, бр. 33/21), Општинско веће општине Баточина на седници одржаној дана 24.12.2024. године, донело је:

**ЗАКЉУЧАК**

**о давању сагласности на закључење Уговора о сарадњи на реализацији пројекта подстицаја развоја пољопривредне производње**

1. Даје се сагласност на закључење Уговора о сарадњи на реализацији пројекта подстицаја развоја пољопривредне производње, између Општине Баточина, Фондације Ана и Владе Дивац из Београда и Регионалне агенције за економски развој Шумадије и Поморавља.
2. Средства за реализацију Уговора о сарадњи на реализацији пројекта подстицаја развоја пољопривредне производње, планирана су Одлуком о буџету општине Баточина за 2025. годину („Службени гласник општине Баточина“, бр. 31/25), на Разделу 4 – Општинска управа, Програм 05 – Пољопривреда и рурални развој, ПА 0002 – Мере подршке руралном развоју, функција 421 –Пољопривреда, економска класификација 451 – Субвенције у пољопривреди, број апропријације 077.
3. Уговор о сарадњи на реализацији пројекта подстицаја развоја пољопривредне производње, у име општине Баточина закључиће председник општине Баточина.
4. Овај Закључак објавити у „Сл. гласнику општине Баточина“.

**ОПШТИНСКО ВЕЋЕ ОПШТИНЕ БАТОЧИНА**

**Број: 020-1201/24-III од 24.12.2024. године**

**ПРЕДСЕДНИК**

**ОПШТИНСКОГ ВЕЋА**

**Дејан Аранђеловић**

**САДРЖАЈ:**

**ОПШТИНСКО ВЕЋЕ**

1. Одлука о образовању и начину рада Локалне комисије за капиталне инвестиције општине Баточина............................................. .......................................................................1
2. Закључак о давању сагласности на закључење Уговора о сарадњи на реализацији пројекта подстицаја развоја пољопривредне производње.....................................................3

**\_\_\_\_\_\_\_\_\_\_\_\_\_\_\_\_\_\_**

**Издавач: Скупштина општине Баточина**

**Уредник: секретарка Тања Вукојевић**